Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 226/09)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMIEM, KAS NAV MAZNOZĪMĪGI, AIZSARGĀTA CILMES VIETAS NOSAUKUMA VAI AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījumu apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu.

“Σητεία Λασιθίου Κρήτης” (Sitia Lasithiou Kritis)

ΕS Nr.: PDO-GR-0052-AM01 — 2019. gada 18. decembrī

ACVN (X) AĢIN ( )

1. Pieteikuma iesniedzēja grupa un tās likumīgās intereses

Pieteikuma iesniedzēja grupa: ENOSI SITIAS A.E.S.

Adrese: Sitia Union of Agricultural Cooperatives Α.Ε.S. (Sitijas lauksaimniecības kooperatīvu apvienība), ΑΕ, Sitia, 72300 Lasithi, Crete

E-pasts: info@sitiaunion.gr

Pieteikuma iesniedzēja grupa ir grupa, kas iesniegusi sākotnējo pieteikumu nosaukuma reģistrācijai. Saskaņā ar grupas statūtiem tā ir kooperatīvu jumta organizācija, kuras locekļi–kooperatīvi ir iesaistīti olīveļļas ar ACVN “Σητεία Λασιθίου Κρήτης”/“Sitia Lasithiou Kritis” ražošanā. Tādēļ tai ir likumīgas intereses iesniegt šo grozījumu pieteikumu.

2. Dalībvalsts vai trešā valsts

Grieķija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☐ Marķējums

☐ Cits [norādīt]

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, ko nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

5.1. Produkta apraksts

Ir uzlabota iepriekšējās specifikācijas 4.3. iedaļa, lai tā atbilstu pašlaik tiesību aktos noteiktajām prasībām, taču būtiski grozījumi tajā nav veikti. Vienīgās izmaiņas attiecas uz skābumu, kas ir samazināts no 1 % līdz 0,8 % oleīnskābes masas procentos. Ir pievienotas citas īpašības (fizikālās, ķīmiskās un organoleptiskās), jo tās vēl nebija minētas iepriekšējā specifikācijā. Konkrētāk, aprakstā tagad ir iekļauta krāsa, organoleptiskās īpašības (augļainums, rūgtums un sīvums), ekstinkcijas koeficienta vērtības, delta-K vērtība un peroksīda skaitlis. Ir svītrota atsauce uz pesticīdu atliekām, kā arī vispārējās atsauces uz Grieķijas olīveļļām.

Attiecīgi ir pārstrādāts arī vienotā dokumenta 3.2. punkts.

Tādējādi 2. iedaļu ar nosaukumu “Apraksts” jaunajā specifikācijā izsaka šādā redakcijā:

“2. APRAKSTS

Neapstrādātu augstākā labuma olīveļļu “Σητεία Λασιθίου Κρήτης”/“Sitia Lasithiou Kritis” iegūst, izmantojot tikai “Koroneiki” šķirnes olīvas, kuras tiek audzētas noteiktajā ģeogrāfiskajā apgabalā.

2.1. Fizikālās un organoleptiskās īpašības

“Σητεία Λασιθίου Κρήτης”/“Sitia Lasithiou Kritis” olīveļļu pildot pudelēs, tai ir jāatbilst šādām īpašībām:

— koši zaļa, dzeltenzaļa krāsa;

— augļainuma mediāna ≥ 3;

— rūgtuma un sīvuma mediāna ≤ 5;

— defektu mediāna = 0.

2.2. Ķīmiskās īpašības

“Σητεία Λασιθίου Κρήτης”/“Sitia Lasithiou Kritis” olīveļļu pildot pudelēs, tai ir jāatbilst šādām ķīmiskajām īpašībām:

— skābums (oleīnskābes masas procentos) ≤ 0,8;

— Κ232 ≤ 2,30;

— Κ268 ≤ 0,15;

— delta-K ≤ 0,005;

— peroksīda skaitlis (meqO2/kg) ≤ 15.”

Pamatojums:

Šī informācija specifikācijā ir atjaunināta, lai tā atbilstu pašlaik tiesību aktos noteiktajām prasībām, un precizēta, jo ir pievienotas papildu fizikālās un ķīmiskās īpašības; iepriekšējā specifikācijā bija minēts tikai skābums. Tas atvieglo specifikācijas pārbaudi un garantē produkta kvalitāti. Ir samazināts skābuma rādītājs, un ir noteiktas stingrākas papildināto fizikālo un ķīmisko īpašību robežvērtības nekā tiesību aktos paredzētās, lai nodrošinātu augstas kvalitātes eļļu.

5.2. Ģeogrāfiskais apgabals

Informāciju par ģeogrāfisko apgabalu (specifikācijas 3. iedaļu un vienotā dokumenta 4. punktu) izsaka šādā redakcijā:

“Neapstrādātu augstākā labuma olīveļļu “Σητεία Λασιθίου Κρήτης”/“Sitia Lasithiou Kritis” ražo apgabalā, kura robežas iezīmē Sitia, Analipsi, Itanos un Lefki pašvaldību teritorijas, kā arī Agios Stefanos, Stavrochori un Orino ciemati Makri Gialos pašvaldības teritorijā.”

Pamatojums:

Izmaiņas ģeogrāfiskā apgabala definīcijā ir veiktas, pamatojoties uz valsts pašreizējo administratīvo iedalījumu, jo kopš nosaukuma sākotnējās reģistrācijas Grieķijā ir notikušas divas administratīvās reformas. Turklāt tagad tajā ir iekļauti divi ciemati, kas tika netīši izlaisti sākotnējā pieteikumā. Konkrētāk, 1997. gadā, kad oriģinālā pieteikuma dokumentācija tika nosūtīta Eiropas Kopienai, ar Kapodistrias reformu (Likums Nr. 2539/1997) tika reorganizēts Grieķijas administratīvais iedalījums. 1998. gadā, kad tika reģistrēts nosaukums “Sitia Lasithiou Kritis”, izmaiņas jau bija veiktas un tādējādi Lithines un Orino ciemati, kuri atradās bijušajā Sitia apgabalā, tika netīši izlaisti, jo nebija skaidri norādīti. Valsts administratīvais iedalījums vēlreiz tika izmanīts ar Kallikratis reformu (Likums Nr. 3852/2010). Iepriekš minētā ģeogrāfiskā apgabala definīcija aptver sākotnējo ģeogrāfisko apgabalu, kas atbilst bijušā Sitia apgabala robežām (ietverot abus ciematus, kas nebija skaidri norādīti).

5.3. Izcelsmes apliecinājums

Specifikācijas 4. iedaļā ir izklāstītas prasības, kas jāievēro attiecībā uz izcelsmes apliecinājumu.

Pamatojums:

Specifikācijā tagad ir ietverta prasība, kas nebija minēta iepriekšējā specifikācijā, t. i., veikt uzskaiti par katru (olīvu un olīveļļas) pārstrādes posmu. Tas tiek veikts, lai nodrošinātu efektīvāku izejvielu izcelsmes pārbaudi un garantētu, ka eļļa ir ražota noteiktajā apgabalā.

5.4. Ražošanas metode

3. iedaļa ar nosaukumu “Audzēšanas apraksts — šķirnes” (jo īpaši 3.1.–3.6. iedaļa), kā arī 4. iedaļa ar nosaukumu “Ražas novākšana — olīvu pārstrāde — uzglabāšana” (jo īpaši 4.1., 4.2. un 4.4. iedaļa) ir grozītas, jaunajā redakcijā aprakstot tikai tās audzēšanas metodes, kas tiek izmantotas un ir būtiskas “Σητεία Λασιθίου Κρήτης”/“Sitia Lasithiou Kritis” olīveļļas ražošanai, savukārt vispārējas atsauces uz olīvu audzēšanu ir svītrotas.

Konkrētāk, tādējādi ir saīsināta iedaļa par zemes sagatavošanu (iepriekšējās specifikācijas 3.1. iedaļa), tajā ietverot tikai zemes sagatavošanas veidu un iemeslu. Ir svītrota iedaļa par mēslojuma izmantošanu (iepriekšējās specifikācijas 3.2. iedaļa), jo tajā ir aprakstīta vispārēja informācija par olīvu audzēšanas metodēm. Attiecībā uz apūdeņošanu (iepriekšējās specifikācijas 3.3. punkts) ir svītrota informācija par apūdeņošanā izmantotajiem ūdens avotiem, olīvām nepieciešamo ūdens apjomu un koku apūdeņošanas laiku, taču ir saglabāta informācija, ka apūdeņošana ir nepieciešama aptuveni sešus mēnešus. Attiecībā uz zaru apgriešanu (iepriekšējās specifikācijas 3.4. iedaļa) ir saglabāta informācija par apgabalā izmantotajām audzēšanas metodēm, taču ir svītrota vispārējā informācija par olīvkoku apgriešanu. Punktā par kaitēkļu un slimību apkarošanu (iepriekšējās specifikācijas 3.5. punkts) vairs nav pieminēta organofosfātu insekticīdu izmantošana, izsmidzinot ēsmu uz zemes, lai apkarotu olīvu mušas, jo mūsdienās tiek izmantotas arī citu ķīmisko grupu vielas, kas ir efektīvas.

Ir ievērojami saīsināta iepriekšējās specifikācijas 4.1. iedaļa (Ražas novākšana), lai tā ietvertu tikai mūsdienās izmantotās metodes un informāciju, kas attiecas uz specifikāciju, nevis vispārēju informāciju. Iepriekšējā specifikācijā ir norādīts, ka olīvas tiek novāktas no rudens beigām līdz ziemas sākumam, taču šis punkts ir grozīts, lai tiktu ņemtas vērā aktuālās norises (klimata pārmaiņas, tirgus tendences), jo ražas novākšanas parasti sākas novembrī vai — atkarībā no gada — pat agrāk, un to vienmēr nosaka olīvu gatavības pakāpe. Ir saglabāts dažādo olīvu novākšanas metožu uzskaitījums, taču ir svītrota detalizētāka informācija, kā arī apraksts par kratīšanas mašīnām un to darbības principiem. Ir ievērojami uzlabots apraksts par olīvu transportēšanu, lai tas atspoguļotu pašlaik izmantoto praksi. Konkrētāk, papildus iepriekšējā specifikācijā minētajiem auduma maisiem tagad ir iekļautas arī plastmasas kastes, lai nodrošinātu olīvām pietiekamu gaisa cirkulāciju un novērstu sēnīšu savairošanos. Vienlaikus ir nepārprotami aizliegts izmantot plastmasas maisus, lai novērstu plastifikatoru nokļūšanu eļļā, neraugoties uz to, ka tie tiek izmantoti citos apgabalos. Laiks no olīvu novākšanai līdz samalšanai nepārsniedz 48 stundas, savukārt iepriekšējā specifikācijā tas varēja būt līdz pat 3 dienām (“ne ilgāk kā 2–3 dienas”).

Aprakstā par olīvu pārstrādi (iepriekšējās specifikācijas 4.2. iedaļa) ir svītrots punkts par eļļas ieguvi, izmantojot presi, jo noteiktajā apgabalā šāda metode vairs netiek izmantota. Ir norādīti pārstrādes posmi, taču nav sniegts sīkāks apraksts, jo tie visās eļļas spiestuvēs ir vienādi un nav specifiski šim apgabalam. Arī atsauce uz materiālu, kas izmantots spiedes mehānisko daļu izgatavošanā, ir svītrota, jo to jau nosaka tiesību akti un tam nav nekādas saistības ar produkta īpašībām.

Ir uzlabota iepriekšējās specifikācijas 4.4. iedaļa par olīveļļas uzglabāšanu un iepakošanu, pievienojot papildu informāciju par uzglabāšanu un norādot, ka eļļa ir jātransportē piemērotās cisternās, kas atbilst spēkā esošajos tiesību aktos noteiktajām prasībām. Ir saglabāta prasība eļļu uzglabāt nerūsējošā tērauda tvertnēs. Iepakojums var būt dažāda tilpuma, nepārsniedzot 5 litrus, ja vien tas atbilst spēkā esošajos tiesību aktos noteiktajām prasībām attiecībā uz materiāla veidu.

Tādējādi attiecīgo iedaļu jaunajā specifikācijā izsaka šādā redakcijā:

“5.1. Audzēšanas metode Olīvu raža tiek novākta, izmantojot klasiskās olīvu novākšanas metodes, kas ir pielāgotas apgabala augsnes īpašībām un klimatiskajiem apstākļiem. Zemes sagatavošana, lai maksimāli izmantotu augsnes mitrumu, aerētu augsni un kontrolētu nezāļu izplatību, galvenokārt tiek veikta ar mehāniskiem līdzekļiem. Lielākā daļa olīvu audžu tiek apūdeņotas. Apūdeņošanas nepieciešamību nosaka apgabalā valdošie apstākļi; tā var būt vajadzīga pat līdz sešiem mēnešiem. Parasti tiek izmantotas ūdens taupīšanas sistēmas. Sitia apgabalā kokiem vienmēr tiek apgriezti zari, kas parasti ietver daļēju ataugas apgriešanu iepriekšējā ziemā vai pavasarī pirms gada, kurā paredzēta liela raža. Šādā veidā tiek panākts līdzsvars starp ataugu un augļu ražu, kā arī novērstas ražas atšķirības. Galvenās augu aizsardzības problēmas apgabalā ir saistītas ar kukaiņiem. Sēnīšu slimības nerada problēmas, jo apgabalā ir zems relatīvais mitrums. Lai apkarotu olīvu mušas, kas ir galvenais to kaitēklis, nepieciešamības gadījumā uz zemes tiek izsmidzināta ēsma vai izmantoti citi mēreni līdzekļi.

5.2. Ražas novākšana Olīvu ražas novākšana apgabalā parasti sākas novembrī vai — atkarībā no gada — pat agrāk; to nosaka olīvu gatavības pakāpe. Saskaņā ar rakstītajiem avotiem laikā, kad olīvu krāsa sāk mainīties no dzeltenzaļas uz tumši violetu, to eļļas saturs ir visaugstākais un eļļai ir vislabākā kvalitāte. Olīvas tiek novāktas ar rokām, kratot kokus ar nūju vai izmantojot mehāniskus līdzekļus, taču lielākoties tiek izmantotas kratīšanas mašīnas, olīvu uzķeršanai zem kokiem izvietojot atbilstošus speciālos tīklus.

5.3. Olīvu transportēšana un pārstrāde Novāktās olīvas no zemes gabaliem uz eļļas spiestuvēm noteiktajā apgabalā tiek transportētas galvenokārt pārtikai piemērota materiāla, raupji austos maisos, kā arī plastmasas kastēs, lai nodrošinātu pietiekamu gaisa cirkulāciju un novērstu sēnīšu savairošanos. Plastmasas maisus izmantot nav atļauts. Olīvas tiek izspiestas 48 stundu laikā no novākšanas. Pēc nonākšanas spiestuvē olīvas tiek atbrīvotas no lapām, izmantojot spēcīgu gaisa plūsmu, nosvērtas un pēc tam nomazgātas dzeramajā ūdenī. Pirmais pārstrādes posms ir samalšana smalcinātājā, kam seko olīvu masas maisīšana un sastāvdaļu atdalīšana centrbēdzes separatorā. Tiek stingri ievērots, lai olīvu masas temperatūra nepārsniegtu 27 οC un tādējādi eļļa būtu “auksti ekstrahēta”, kas nodrošina produkta specifikās organoleptiskās īpašības; cita starpā šāda temperatūra ir vispiemērotākā arī maisīšanai.

5.4. Eļļas uzglabāšana un transportēšana Olīveļļa tiek uzglabāta nerūsējošā tērauda tvertnēs. Ja nepieciešams, tiek atdalītas cietās daļiņas un augļu šķidrā masa (nogulsnes), kas nosēdušās uzglabāšanas laikā, dekantējot vai izfiltrējot tīrā tvertnē. Eļļas spiestuve veic uzskaiti par datumiem, kuros sākas un beidzas katras tvertnes pildīšana. Olīveļļa no spiestuves tiek transportēta uz iepakošanas uzņēmumu piemērotās cisternās, kas atbilst spēkā esošajos tiesību aktos noteiktajām prasībām.

5.5. Iepakošana Lai nodrošinātu, ka olīveļļa pēc iespējas labāk saglabājas, “Σητεία Λασιθίου Κρήτης”/“Sitia Lasithiou Kritis” tiek sapildīta traukos iepakošanas uzņēmumos, kuri ir iekļauti īpašos reģistros un atbilst ES un Grieķijas spēkā esošajos tiesību aktos noteiktajām prasībām. Olīveļļa tiek iepildīta piemērota materiāla traukos, kuru tilpums nepārsniedz 5 l.” Pamatojums: Informācija iedaļā par ražošanas metodi ir atjaunināta, lai tā atbilstu aktuālajām audzēšanas vajadzībām, kā arī pārtikas nekaitīguma un kvalitātes prasībām. Visi ierosinātie grozījumi paredz stingrākas prasības, kas palīdzēs nodrošināt, ka tiek ražota augstākas kvalitātes eļļa. Vienlaikus iedaļa ir saīsināta un ir svītrota informācija par citiem ģeogrāfiskajā apgabalā ražotajiem produktiem un citas vispārējas atsauces, kas nav saistītas ar konkrēto olīveļļu vai nav ietvertas specifikācijā, kā arī atsauces uz metodēm, kuras vairs netiek izmantotas. Klimata pārmaiņu rezultātā mūsdienās ražas novākšana tiek sākta agrāk; to nosaka arī pašreizējā tirgus tendence ražot olīveļļu, kurai ir augstāks fenola savienojumu saturs, kam ir nepieciešamas agrāk novāktas olīvas. Ir pievienotas bibliogrāfiskās atsauces.

5.5. Saikne

Ir grozīta iepriekšējās specifikācijas 2. iedaļa un vienotā dokumenta 5. punkts (Saikne). Konkrētāk, sākotnējā pieteikumā ietvertie elementi, kas attiecas tikai uz raksturīgajiem dabas faktoriem (augsne un klimats) un cilvēkfaktoriem, ir saglabāti, savukārt visa sākotnējās specifikācijas pirmā iedaļa, kurā aprakstīta vispārēja informācija par zemes izmantojumu, iedzīvotājiem, nodarbinātību, kā arī primārās nozares problēmām un perspektīvām, ir svītrota. Informācija par apgabala augsni (augsnes veidi, sastāvs un pH) ir saglabāta, un informācija par klimatu (temperatūra, nokrišņu daudzums, saulesgaismas daudzums) ir atjaunināta. Turklāt iedaļa ir paplašināta, lai iekļautu elementus, kas apliecina produkta īpašību saikni ar apgabalam raksturīgajiem dabas faktoriem un cilvēkfaktoriem, kā arī informāciju par apbalvojumiem, ko saņēmusi šī eļļa.

Pamatojums:

1. Sākotnējās specifikācijas 1. iedaļa ir svītrota, jo tā ietvēra vispārēju informāciju par Sitia apgabalu, zemes izmantojumu, kas nav saistīts ar olīvu audzēšanu, iedzīvotājiem, nodarbinātību un primārās nozares problēmām un perspektīvām. Šī informācija nav būtiska produkta specifikācijai. Ir atjaunināta informācija par klimatu un augsni.

2. Informācija par temperatūru un nokrišņu daudzumu ir atjaunināta, norādot jaunākos datus. Šī informācija ir nozīmīga, jo tā ir saistīta ar audzēšanas metodi (zemes sagatavošana, lai labāk izmantotu augsnes mitrumu, apūdeņošana sešu mēnešu garumā). Turklāt ir pievienota papildu informācija par saulesgaismu (stundu skaits), jo lielais saulesgaismas daudzums ir saistīts ar olīveļļas augļainumu.

3. Gados, kas pagājuši kopš “Sitia Lasithiou Kritis” nosaukuma reģistrācijas, eļļa ir saņēmusi daudzas godalgas un apbalvojumus valsts mēroga un starptautiskos konkursos, un tiek pārdota lielākajās tiešsaistes vietnēs, kurās piedāvā preces un pakalpojumus. Produkts ir saņēmis vairāk nekā 30 apbalvojumus, tostarp trīs Mario Solinas apbalvojumus, divas reizes iegūstot pirmo vietu. Jaunajā specifikācijā ir iekļauta tabula ar informāciju par dažiem no šiem apbalvojumiem.

4. Gan vienotajā dokumentā, gan specifikācijā ir pievienota informācija, kas ir saistīta ar cilvēkfaktoru un ražotāju zināšanām. Jaunajā teksta redakcijā ir minēta zaru apgriešana, lai novērstu ražas atšķirības, olīvu transportēšanas veids un fakts, ka tās tiek novāktas piemērotā laikā, kad to krāsa ir ieguvusi atbilstošu toni, lai tām būtu maksimāli augsts eļļas saturs un eļļai — bagātīgs aromātisko sastāvdaļu daudzums, kas vairo augļainumu; šī īpašība ir nodrošinājusi eļļai daudzos apbalvojumus.

5. Elementi, kas stiprina produkta specifisko īpašību un noteiktā ģeogrāfiskā apgabala cēlonisko saikni, ir norādīti turpmāk. Audzētā šķirne tiek uzskatīta par vienu no piemērotākajām eļļas ražošanai. Kaļķakmens augsne un lielais saulesgaismas stundu skaits palīdz palielināt aromātisko sastāvdaļu koncentrāciju augļos. Apgabala daļēji kalnainais reljefs atstāj pozitīvu ietekmi uz kvalitāti. Olīvas tiek novāktas, kad tās ir pareizajā gatavības pakāpē, lai nodrošinātu eļļai maksimāli augstu aromātisko sastāvdaļu saturu. Olīvu masas maisīšana temperatūrā, kas nepārsniedz 27 oC, un eļļas uzglabāšana piemērotās tvertnēs palīdz saglabāt tās izcilās organoleptiskās īpašības. Κ232 ekstinkcijas koeficients ir zems, jo tiek uzturēta zema temperatūra maisīšanas laikā (līdz 27 oC) un no olīvu novākšanas līdz izspiešanai nepaiet ilgs laiks, t. i., ne vairāk kā 48 stundas.

6. Informācija attiecībā uz folkloru un vēsturi ir svītrota, jo tā nav būtiska un nebija iekļauta arī sākotnējā specifikācijā. Vienotajā dokumentā ir izdarīti grozījumi nepieciešamajās vietās, lai ietvertu izmaiņas un papildinājumus, kas veikti specifikācijā.

VIENOTS DOKUMENTS

“Σητεία Λασιθίου Κρήτης” (Sitia Lasithiou Kritis)

ΕS Nr.: PDO-GR-0052-AM01 — 2019. gada 18. decembrī

ACVN (X) AĢIN ( )

1. Nosaukums vai nosaukumi [ACVN vai AĢIN]

“Σητεία Λασιθίου Κρήτης” (Sitia Lasithiou Kritis)

2. Dalībvalsts vai trešā valsts

Grieķija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.).

3.2. Apraksts par produktu, uz kuru attiecas 1. punktā minētais nosaukums

Neapstrādātu augstākā labuma olīveļļu “Σητεία Λασιθίου Κρήτης”/“Sitia Lasithiou Kritis” iegūst, izmantojot tikai “Koroneiki” šķirnes olīvas; pildot pudelēs, tai ir jāatbilst šādām fizikālām, ķīmiskām un organoleptiskām īpašībām:

— koši zaļa, dzeltenzaļa krāsa;

— augļainuma mediāna ≥ 3, rūgtuma un sīvuma mediāna ≤ 5; defektu mediāna = 0;

— skābums (oleīnskābes masas procentos) ≤ 0,8, Κ232 ≤ 2,30, Κ268 ≤ 0,15, delta-K ≤ 0,005 un peroksīda skaitlis (meqO2/kg) ≤ 15.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Neapstrādātu augstākā labuma olīveļļu “Σητεία Λασιθίου Κρήτης”/“Sitia Lasithiou Kritis” iegūst tikai mehāniskā veidā, izmantojot “Koroneiki” šķirnes olīvas; šī ir vienīgā šķirne, kas tiek audzēta noteiktajā apgabalā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā veic šādus ražošanas posmus: olīvu audzēšana un ražas novākšana, kā arī visi olīveļļas ražošanas un pārstrādes posmi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Produkta marķējumā jānorāda burtu un ciparu kods, kas sastāv no pirmajiem diviem reģistrētā nosaukuma burtiem (ΣΗ), tvertnes sērijas numura un pēdējiem diviem ražošanas gada cipariem. Uz iepakojuma jānorāda arī spēkā esošajos valsts un ES tiesību aktos noteiktā informācija.

4. Ģeogrāfiskā apgabala īsa definīcija

Neapstrādātu augstākā labuma olīveļļu “Σητεία Λασιθίου Κρήτης”/“Sitia Lasithiou Kritis” ražo apgabalā, kura robežas iezīmē Sitia, Analipsi, Itanos un Lefki pašvaldību teritorijas, kā arī Agios Stefanos, Stavrochori un Orino ciemati Makri Gialos pašvaldības teritorijā.

5. Saikne ar ģeogrāfisko apgabalu

Produkta specifiskās kvalitātes un organoleptiskās īpašības tiek panāktas, apvienojot šādus elementus: audzētā šķirne, konkrētās augsnes īpašības un klimatiskie apstākļi, cilvēkfaktori un senā olīvu audzēšanas tradīcija.

Noteiktajā ģeogrāfiskajā apgabalā ir Vidusjūras klimats, kam raksturīgs liels saulesgaismas stundu skaits, mazs nokrišņu daudzums, kas līst tikai dažus mēnešus gadā, kā arī zems relatīvais mitrums. Īpaša apgabala iezīme ir ziemeļu, ziemeļrietumu un dienvidu vēji, kuri pūš visu gadu un tiešā veidā ietekmē vietējo klimatu.

Gaisa temperatūras svārstības nav lielas. Gada vidējā temperatūra ir 18–20 οC, aukstākais mēnesis ir janvāris ar vidējo gaisa temperatūru 12,2 οC, karstākais mēnesis ir jūlijs — 25,9 οC. Visvairāk līst no oktobra līdz martam, un gada vidējais nokrišņu daudzums ir 478,9 mm. Mitruma līmenis ir zems, jo īpaši vasarā, gada vidējai vērtībai nepārsniedzot 66,4 %. Attiecībā uz saulesgaismu — no aprīļa līdz septembrim saule spīd ap 350 h mēnesī, un gada vidējais saulesgaismas daudzums ir vairāk nekā 2 800 h.

Noteiktais ģeogrāfiskais apgabals atrodas Krētas galējā austrumu daļā un ir lielākoties ar kalnainu vai daļēji kalnainu reljefu. Augsne galvenokārt sastāv no kaļķakmens un ir veidojusies no nogulumiem. Apgabalā dominējošie augsnes veidi: 1) sarkanzeme un akmeņainas augsnes, kas izveidojušās, izdēdējot kaļķakmens iežiem (neapaugušas, akmeņainas kaļķakmens augsnes); 2) tumšās un gaišās trūdvielu–karbonātu augsnes, kas mijas ar sarkanzemi (mālainas un akmeņainas kaļķakmens augsnes) un atrodas līdzenumos; 3) izskalotas, parasti skābas, karsta ieleju augsnes, kas atrodas Chandras plakankalnē.

Parasti augsnes, kurās audzē olīvkokus, ir vidēji raupjas struktūras (mālaina smilts un smilšains māls) un vidēji dziļas, ar neitrālu vai nedaudz sārmainu pH (7–7,5), ko nodrošina augsnes kalcija saturs.

“Σητεία Λασιθίου Κρήτης”/“Sitia Lasithiou Kritis” olīveļļas specifiku nodrošina šādi elementi:

— tā tiek iegūta tikai no “Koroneiki” šķirnes olīvām;

— tai piemīt zemas oksidēšanas vērtības, kuru rezultātā Κ268 vērtības nepārsniedz 0,15;

— tās organoleptiskās īpašības: eļļas augļainuma vērtība atbilst vismaz 3 punktiem, savukārt rūgtuma un sīvuma vērtības nepārsniedz 5 punktus, t. i., šīs vērtības augļainuma mediānu nepārsniedz vairāk kā par 2 punktiem. Šie elementi piešķir “Σητεία Λασιθίου Κρήτης”/“Sitia Lasithiou Kritis” tās sabalansēto raksturu.

Produkta specifiskās kvalitātes un organoleptiskās īpašības tiek panāktas, apvienojot šādus elementus: audzētā šķirne, konkrētās augsnes īpašības un klimatiskie apstākļi, cilvēkfaktori un senā olīvu audzēšanas tradīcija.

Audzēšanai izvēlētā olīvu šķirne — “Koroneiki” — ir ideāli piemērota noteiktajam ģeogrāfiskajam apgabalam, jo tā labi aug sausā, karsta klimatā, taču ir jutīga pret aukstumu.

Apgabala augsnes īpašības un klimatiskie apstākļi atstāj būtisku iespaidu uz olīveļļas augļainumu. Rakstītajos avotos ir minēts, ka kaļķakmens augsne un lielais saulesgaismas stundu skaits palīdz palielināt olīvu aromātisko sastāvdaļu koncentrāciju, tādējādi nodrošinot augļainuma vērtību, kas pārsniedz 3 punktus. Turklāt apgabala daļēji kalnainais reljefs pozitīvi ietekmē produkta kvalitāti, jo tiek uzskatīts, ka eļļai, kas ražota kalnainos apvidos, ir labāka kvalitāte un tā labāk saglabājas.

Cilvēkfaktors ir atrodams olīveļļas ražotāju ilgajā pieredzē. Lai novērstu ražas atšķirības, zaru apgriešana, kas tiek praktizēta apgabalā, ietver arī daļēju ataugas apgriešanu iepriekšējā ziemā vai pavasarī pirms gada, kurā paredzēta liela raža. Īpašas zināšanas nepieciešamas arī attiecībā uz olīvu novākšanu pareizajā gatavības pakāpē, kad to krāsa mainās no dzeltenzaļas uz tumši violetu, lai tām būtu maksimāli augsts eļļas saturs un eļļai — bagātīgs aromātisko sastāvdaļu daudzums. Olīvu pārstrāde temperatūrā, kas nepārsniedz 27 oC, (aukstā ekstrakcija) un olīveļļas uzglabāšana piemērotās tvertnēs ļauj saglabāt eļļā olīvu izcilās organoleptiskās īpašības. Κ232 ekstinkcijas koeficients ir zems, jo olīvu pārstrādē (eļļas aukstā ekstrakcija) tiek izmantota laba prakse un no olīvu novākšanas līdz izspiešanai nepaiet ilgs laiks, t. i., ne vairāk kā 48 stundas. Lai nodrošinātu pietiekamu gaisa cirkulāciju un novērstu sēnīšu savairošanos, olīvas galvenokārt tiek transportētas pārtikai piemērota materiāla, raupji austos maisos, kā arī plastmasas kastēs, savukārt plastmasas maisus izmantot nav atļauts.

Pateicoties “Σητεία Λασιθίου Κρήτης”/“Sitia Lasithiou Kritis” olīveļļas izcilajai kvalitātei, tā ir ieguvusi neskaitāmus apbalvojumus gan valsts mēroga, gan starptautiskos konkursos; kā galveno sasniegumu var minēt trīs apbalvojumus Mario Solinas konkursā, kuru rīko Starptautiskā Olīvu padome.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.minagric.gr/images/stories/docs/agrotis/POP-PGE/prodiagrafes_siteia_lasithiou160321.pdf

(1) OV L 343, 14.12.2012., 1. lpp.